ЕС обаче може и трябва да постигне повече. Възлагането на обществени поръчки често се извършва без необходимите стопански умения, технически познания или разбиране на процедурите, което води до тяхното неспазване и до отрицателни последици както за предприятията, така и за данъкоплатците.

Основно предизвикателство е липсата на данни и аналитични инструменти, които да позволят да се предотвратяват или откриват проблеми или нередности. Освен това начинът, по който функционират националните системи за преразглеждане, може да варира значително, по-специално по отношение на продължителността на процедурата. Съществени разлики се наблюдават и при размера на таксите и на разходите за съдебни спорове. Освен това данните за жалбите не се събират по структуриран начин.

Друго предизвикателство е това, че по-специално при широкомащабни инфраструктурни проекти сложността и продължителността на процедурата за възлагане на обществени поръчки често води до закъснения. Девет от всеки десет широкомащабни инфраструктурни проекта изостават от графика, а планираните разходи често се превишават с до 50 %. Закъсненията съпътстват всички етапи на процедурата — от планирането до реализацията на проекта и изпълнението на договора.

Наличните данни сочат, че възлагането на проекти на стойност над 700 милиона евро отнема много повече време, отколкото останалите процедури, като причината за това не са по-дългите процедурни срокове. Ако средната продължителност на една типична процедура (от датата на изпращане на поканата за представяне на оферти до възлагането на поръчката) е три месеца и половина, при широкомащабните инфраструктурни проекти тя е около 25 месеца, като при процедурите на договаряне достига до 35 месеца.

Поради това Комисията ще предприеме няколко инициативи. Тя ще се стреми да улесни събирането, консолидирането, управлението и анализа на данни във връзка с обществените поръчки, подпомагайки по този начин усилията на държавите членки за по-добро управление в тази област. Като изхожда от вече действащите политики ( например, електронното възлагане на обществени поръчки) Комисията ще поощрява разработването на инструменти за подобряване на качеството и наличието на данни чрез оптимизиране на съществуващите механизми за събиране на данни и подпомагане на създаването на регистри на поръчките. Тя освен това ще насърчава разработването на инструменти за анализ на данни, по-специално за откриване на аномалии в процеса на възлагане на обществени поръчки.

Комисията ще се стреми да подобри също така ефективността, ефикасността и прозрачността на системата от средства за правна защита в областта на обществените поръчки, които средства са предвидени в директивите относно правната защита. Тези директиви имат за цел да гарантират, че решенията за възлагане на обществени поръчки се преразглеждат ефективно и възможно най-бързо. Процедури за преразглеждане има във всички държави членки и те се използват широко от икономическите оператори.

Комисията ще насърчава първоинстанционните органи по преразглеждането да си сътрудничат и да изграждат мрежи за подобряване на обмена на информация и най-добри практики. Особено внимание ще бъде отделено на укрепването на специализираните първоинстанционни административни органи по преразглеждането. Комисията ще усъвършенства и наблюдението на ефективността на националните системи за преразглеждане, като извършва редовна оценка, включително чрез Информационното табло за единния пазар. В допълнение към това, в рамките на REFIT ще бъде изготвен доклад за оценка на директивите относно правната защита.

Комисията освен това ще предостави на държавите членки възможност да получават съдействие и консултации за законосъобразността на свързаните с обществени поръчки аспекти на проектите, които възнамеряват да започнат. Съдействието ще се основава на механизма за доброволна предварителна оценка на инфраструктурни проекти, чиято обща стойност е равна на 700 милиона евро или надвишава тази сума.

Ще бъде разработена специална процедура, която да даде възможност на органите в областта на обществените поръчки да получат въз основа на уведомление за проекта становище от Комисията относно това дали предвижданата тръжна процедура е съвместима с разпоредбите на ЕС за обществените поръчки. Това уведомление следва да съдържа информация за проекта, заедно с всички съответни документи, включително проекта на тръжната документация. Комисията ще представя становището си в срок, който по принцип следва да не надвишава три месеца от уведомлението за проекта. Тя ще направи своевременна равносметка на натрупания опит, за да прецени дали се дава адекватен отговор на нуждите и очакванията.

Действия: Комисията ще създаде механизъм за доброволна предварителна оценка на свързаните с обществени поръчки аспекти на някои широкомащабни инфраструктурни проекти. Тя ще насърчава държавите членки да усъвършенстват преразглеждането на решения за възлагане на обществени поръчки, като поощрява изграждането на мрежи на първоинстанционните органи по преразглеждането, като оказва специално правно и техническо съдействие на държавите членки, които желаят да създадат или да укрепят специализираните първоинстанционни административни органи по преразглеждането, и като подобри наблюдението на ефективността чрез редовни оценки, включително посредством Информационното табло за единния пазар. Комисията ще си сътрудничи с държавите членки за повишаване на прозрачността и качеството на националните системи за обществени поръчки чрез повишаване на качеството на данните, чрез създаване на регистри на поръчките, които да обхващат целия им жизнен цикъл, и чрез подпомагане на разработването и внедряването на инструменти за анализ на данни и откриване на аномалии, благодарение на които да се разкриват по-прецизно съществуващите или потенциалните нередности при обществените поръчки.

3.3.Консолидиране на европейската нормативна уредба относно интелектуалната собственост

Секторите, които се характеризират с висока степен на използване на интелектуална собственост, съставляват 39 % от БВП и 35 % от работните места в ЕС и са движеща сила за иновациите. По отношение на закрилата на интелектуалната собственост в Европа беше постигнат значителен напредък, по-конкретно чрез неотдавнашното приемане на единната патентна система и модернизирането на правото на ЕС в областта на търговските марки.

Единната патентна система ще играе важна роля в създаването на условия за иновации в участващите в нея държави членки. Европа се намира на прага както на превръщането на единния патент в реалност, така и на създаването на специализиран европейски патентен съд — неща, за които представителите на промишления сектор настояват от десетилетия. Сега обаче основното предизвикателство е процесът да се доведе до успешен край, в това число — да се даде отговор на въпроса по какъв начин единният патент ще се съвместява с националните патенти и националните сертификати за допълнителна закрила, издадени по силата на режим на сертификати за допълнителна закрила, както и на въпроса за евентуалното създаване на единен сертификат за допълнителна закрила.

Сертификатът за допълнителна закрила е от решаващо значение както за производителите на фармацевтични продукти, медицинско оборудване, ветеринарно-санитарни продукти и продукти за третиране на растителни култури, така и за нови сектори, за чиито продукти е вероятно да се изисква разрешение за пускане на пазара.

Единният сертификат за допълнителна закрила би предоставил по-голяма сигурност на отраслите, чиито продукти са обект на регламентирани разрешения за пускане на пазара. По-конкретно, благодарение на него биха се повишили прозрачността и сигурността при закрилата на лекарства. Така производителите на нови и генерични/биоподобни лекарства ще бъдат улеснени да инвестират, а държавите членки — да оптимизират своите бюджети за здравеопазване, в резултат на което ще се подобри достъпът на пациентите до лекарства.

С цел да укрепи производството в ЕС и конкурентоспособността на промишлените сектори, чиито продукти са обект на регламентирани разрешения за пускане на пазара, Комисията ще проучи възможностите за промяна на някои аспекти, свързани със закрилата на патентите и сертификатите за допълнителна закрила. Ако производителите получат изключение от сертификатите за допълнителна закрила, европейските отрасли за производство на генерични и биоподобни лекарства ще могат да създадат в ЕС хиляди високотехнологични работни места и много нови предприятия. Актуализирането на обхвата на освобождаването от патента на ЕС за научноизследователски цели би довело, наред с останалото, до безпроблемно снабдяване с активни фармацевтични съставки на целия единен пазар.

ЕС и неговите държави членки трябва също така да засилят подкрепата си за МСП, за да могат те изцяло да се ползват от закрила на своите инвестиции. Данните от неотдавнашно проучване на Службата за хармонизация във вътрешния пазар (Office for Harmonization in the Internal Market — OHIM) сочат, че само 9 % от МСП в Европа притежават права върху интелектуална собственост, но че МСП, които притежават такива права, генерират средно 32 % повече приходи на служител, отколкото тези, които не притежават права върху интелектуална собственост. В изпълнение на приетия през 2014 г. План за действие относно прилагането на правата върху интелектуалната собственост Комисията ще помага на малките предприятия да си осигуряват, да управляват и да прилагат по-ефективно права върху интелектуална собственост, като координира по-добре достъпността на информация и програмите за финансово подпомагане. Комисията ще продължи да се занимава и с въпроса как да се оползотвори традиционното ноу-хау на Европа и ще предприеме последващи действия във връзка с обществената консултация относно закрилата на географски указания на неселскостопански продукти.

В заключение, както беше оповестено в Стратегията за цифров единен пазар за Европа, Комисията ще преразгледа рамката за прилагане на правата върху интелектуална собственост, за да реагира на все по-подчертано презграничния характер на нарушенията. Тя ще прилага подхода „проследи парите“, чрез който се лишават от приходи лицата, извършващи нарушения в търговски значими мащаби, тъй като този вид нарушения на правата върху интелектуална собственост нанасят най-големи щети върху икономиката на ЕС. В съответствие с целите на тази стратегия специално внимание ще бъде посветено на МСП, за да им се окаже съдействие при упражняването на правата им върху интелектуална собственост.

Действия: Комисията ще предложи инициативи за консолидиране и модернизиране на рамката относно интелектуалната собственост, включително мерки в подкрепа на използването на интелектуалната собственост от страна на МСП. Тя ще проведе консултации, ще обсъди и — ако е целесъобразно — ще предложи допълнителни мерки за усъвършенстване на патентната система в Европа, предимно във фармацевтичната промишленост, както и в други отрасли, чиито продукти са обект на регламентирани разрешения за пускане на пазара. Както беше оповестено в рамките на Стратегията за цифров единен пазар, през 2016 г. Комисията ще преразгледа рамката за прилагане на правата върху интелектуална собственост, като спрямо нарушенията в търговски значими мащаби използва подхода „проследи парите“.

4.Осигуряване на практическото изпълнение